Markmið Meginmarkmið stefnu Reykjavíkurborgar er að stuðla að sem bestri þjónustu við nemendur með sérþarfir í grunnskólum borgarinnar , uppfylla markmið laga og Aðalnámskrár um kennslu í samræmi við eðli og þarfir nemenda og að nýta fjármagn til sérkennslu sem best . Þeir sem ekki fylgja námsframvindu sem getur talist eðlileg miðað við aldur fá meiri stuðning og námsaðstoð eftir þörfum . Við úthlutun sérkennslu - og stuðningsfulltrúatímum liggja greiningar , skimanir , námsmat og beiðnir umsjónarkennara og foreldra með rökstuðningi til grundvallar . Sjá nánar hér . Framkvæmd Eins og í öðrum grunnskólum í Reykjavík er fjöldi sérkennslustunda miðaður við nemendafjölda . Deildarstjóri og sérkennarar ásamt bekkjarkennurum yfirfara umsóknir um sérkennslu að vori og leggja mat á þörf út frá þeim og niðurstöðum prófa og athugunum . Almenna reglan er að sérkennslan er sett á töflu samhliða íslensku og stærðfræði tímum í bekkjunum til þess að hægt sé að blanda nemendum saman og veita þeim kennslu miðað við þarfir þeirra . Sérkennsla getur ýmist verið til lengri eða skemmri tíma . Um er að ræða einstaklingskennslu eða kennslu í litlum hópi sem fer ýmist fram í bekk eða utan . Mat umsjónarkennara er byggt á margs konar skimunum , könnunum og prófum . Í öllum árgöngum eru lagðar fyrir ákveðnar kannanir á hverju ári . Auk þess eru aðrar kannanir og próf sem kennarar leggja fyrir m.a. við annaskipti . Í Laugarnesskóla hefur verið í þróun undanfarin skólaár sérúrræðið Smiðja sem ætluð er sem tímabundið úrræði fyrir nemendur sem rekast mjög illa í almennum bekk . Reynslan hefur sýnt að það er þörf fyrir slíkt úrræði .